SA onnies gee minder klas as ander landeAngie Motshekga, minister van basiese onderwys (Foto: Brenda Masilela/ANA) Die Teaching and Learning International Survey (Talis) het onthul dat slegs 66% van klaskamertyd in Suid-Afrika spandeer word aan opleiding, in teenstelling met 78% in Organisasie vir Ekonomiese Samewerking en Ontwikkeling (OECD)-lande. Angie Motshekga, minister van basiese onderwys, sê dit is toe te skryf aan die hoeveelheid tyd wat onderwysers aan administratiewe werk en dissipline moet spandeer. “Ons moet ons program op onderwysers se rekenaars bespoedig; miskien doen baie nog werk met die hand want hulle moet die rekords hou. As hulle dit met die hand doen, dan sal dit hulle dalk langer neem om die werk te doen as in lande waar onderwysers vermoedelik rekenaars gebruik,” het sy gesê. Die bevindings is Dinsdag tydens die vrystelling van die Talis-verslag by Nellmapius Secondary School in Pretoria aangekondig. Talis dek ongeveer 260 000 onderwysers in 15 000 skole in 48 lande. Die opname stel ondersoek in oor die werksomstandighede en die leeromgewing van onderwysers en skoliere in verskeie lande, waaronder Australië, Japan, Korea, Noorweë, die VSA en die Verenigde Koninkryk, om ŉ barometer van die bedryf te bied. Die verslag word beskou as ŉ assessering van die basieseonderwysbedryf uit die perspektief van onderwysers. Die verslag het ook lig gewerp op taalkundige uitdagings. Gemiddeld werk 62% van onderwysers in ŉ skool waar 10% van die skoliere se eerste taal iets anders is as die taal waarin hulle onderrig ontvang. Altesaam 81% van onderwysers in Suid-Afrika sê hulle hanteer die uitdagings van opleiding in ŉ multikulturele klaskamer, in vergelyking met 67% van ander OECD-lande. Volgens die verslag gaan onderwysers steeds gebuk onder te veel kinders in ŉ klas en lae salarisse. Motshekga het gesê die verslag is belangrik, want dit kom direk van die onderwysers. “Ons moet ons eie konteks in ag neem en die werklike situasie bepaal wat betref die kwessies wat aangeroer is.”